Sveučilište u Zagrebu

Hrvatski studiji

Filozofski fakultet Družbe Isusove u Zagrebu

Valentina Hržan

Na krilima spasenja

Zagreb, 2014.

Ovaj rad izrađen je na Filozofskom fakultetu Družbe Isusove –

Hrvatski studiji Sveučilišta u Zagrebu,

pod vodstvom doc. dr. sc. Ante Gavrića,

i predan je na natječaj za dodjelu Rektorove nagrade

u akademskoj godini 2013./2014.

SADRŽAJ RADA

Preludij 1

1. Pismo 2

2. Svaka povijest nosi teret rata 8

3. Mač koji je svjetlucao 12

Epilog 17

Popis literature 18

Sažetak 19

Summary 20

Životopis 21

Obrazloženje mentora 22

*Preludij*

Zamisli grad bez građana
Ulice bez prolaznika
Zgrade bez stanovnika
Zamisli sebe čovječe
Ti više ne postojiš
Samo si sjena povijesti svoje
Samo si izgubljeno dijete u potrazi za ocem
A zapravo želiš pronaći svoju majku
Vrijeme ti nije suđeno
Ti ne postojiš
Samo si odraz svojih roditelja
Kao i oni onih prije njih
Što znači svaka tvoja radnja?
Ona nije ni zrnce sunčeva sjaja
Zašto tražiš visinu
Kad si stvoren da pužeš po zemlji
Gdje vidiš slobodu
Kada je zrak tvoj vlasnik
Čemu se nadaš
Kad nisi važan
Samo si rob svoga uma
Svoga postojanja

Ali tebe nema
Ti ne živiš više

1. Pismo

U davno vrijeme antičke Grčke, dok se još mnogo razmišljalo, a veoma malo bilo pisano, pojavio se čovjek poznat kao Filozof. Ime mu bijaše Aristotel iz Stagire. Činilo se kao da mu nije mjesto u tome vremenu. Uvijek bi bio ispred drugih. Sjećam se kako je jednom i cijelu povijest dotadašnjih mišljenja pokušao zapisati, a u jednom djelu sjetio se i mene. Bilo je to pismo nagovora,[[1]](#footnote-1) tumačenja i tolikog žara, ali nije me zadobio time. Bilo je tu nešto mnogo više. Tek godinama kasnije shvatih kako je moje odbijanje i odgovor na uručeno pismo njemu bio dovoljan svjedok moga poraza. Pa da krenemo s pričom o čovjeku koji je pao pod umom jednoga neznanca.

Bio je to jedan sasvim običan dan u kojem je stiglo pismo. Kraj mnogih obaveza nisam ga prije večeri stigao otvoriti, te su riječi izvirale u tmini pored plamena dogorjele svijeće i pehara rujnoga vina. Još su mi bistre kao hladan izvor vode, one riječi kako upravo ja imam najbolje uvjete da se posvetim filozofiji. Naveo je kako je moje golemo blago pogodno za trošenje u tu svrhu, ali i kako ugledom mogu lako steći potrebne stvari.[[2]](#footnote-2) A onda, kao da je u potpunosti promijenio svoj pogled, rekao je kako sreća ne nastaje od posjedovanja mnoštva dobara, nego od toga kakvo je duševno stanje (b2). Kako li je mogao tako brzo tvrditi da nije bogatstvo potrebno, tek nakon što je izrekao kako je upravo ono potrebno za mogućnost učenja? Već sam tada shvatio kako me taj čovjek neće moći pridobiti. Ili sam barem mislio da će biti tako. Čak sam se osjećao povrijeđeno kada mi je rekao da se potpuno nevrijednim ljudima događa da stečevine smatraju vrjednijima od duševnih dobara (b3). Zar je on mene optužio da sam bezvrijedan ukoliko se ne pokorim njegovim riječima i zahtjevima? Pa ja sam taj koji ima svu vojsku pod sobom, a ne on. Kako li se može tako s visoka obraćati meni, kao da ja ništa ne razumijem? Kao da mi je rekao kako moram sve ostaviti kada je pisao da su materijalna dobra škodljivija što ih više ima ako posjednik nema mudrosti. Zar je za mudrost potrebno biti prosjak i izbjeglica? Zašto je on onda bježao u druge krajeve a nije ostao u svojemu kao takav prosjak? Možda bi ga tamo onda razumjeli? Ipak bi bio njihov... Morali bi ga prihvatiti. Otkuda li njemu pravo da mi kaže kako se svi slažu da razboritost nastaje učenjem i traženjem onoga za čiju nas potragu osposobljava filozofija (b51)? Ja se s time ne slažem. Kako li bi samo filozofija bila dovoljna za to? Ta mora biti nečega mnogo višeg od nje same kako bi se došlo do razboritosti. Zar se ne biste i vi složili sa mnom da ste na mome mjestu bili?

Iskreno, došlo mi je da bacim te listove u plamen i prije nego ih pročitam u cijelosti, ali nešto me sprječavalo da to učinim. Jednostavno sam morao nastaviti čitati. Sada mi sjećanje već postaje mutno, ispijeno laganim bijesom… Mislim da je navodio neka objašnjenja o tome što znači baviti se filozofijom. Tako je. Mislim da je glasilo nekako ovako: „Baviti se filozofijom znači dvoje: ispitivati i samo to da li se treba baviti filozofijom; i drugo: posvetiti se filozofskom razmatranju“ (b6). Ali čemu li se to onda posvećujem ako je to čemu se posvećujem upravo ono što radim? Nije li to onda hranjenje kruhom koji zamišljamo jer smo razmišljali o njemu, ali ga nismo napravili? Rekao je kako je nužno „baviti se filozofijom ako se ispravno hoćemo baviti državnim poslovima i korisno provesti vlastiti život“ (b8). Zar on to meni govori da se ne bavim ispravno svojim poslovima zbog jedne obične filozofije? Želi li reći da nisam koristan? A gdje je on koristan onako zatvoren sam u sebe s potrebom da druge ljude nagovara na isto to? Čak sam pomislio kako želi doći na vlast umjesto mene ukazujući kako sam ja ništa, želeći me uništiti izvana i iznutra. Kako li samo može reći da jedino filozofija u sebi sadrži ispravan sud? (b9) Želi li on to reći kako moj sud nije ispravan? A tko je njemu dao pravo da sudi? Bog kojeg je ostavio kako bi se posvetio svjetovnome? Kada je rekao da je sve što se po umijeću zbiva radi nečega, te da je to njegova svrha i njegovo najbolje, a ono što nastaje slučajem uvijek neodređeno, nije li time dokinuo onu mogućnost ljudskog izbora? Zar nema svatko pravo birati što želi činiti i na koji način? Zar netko tko je kuharom mora cijeli život kuhati samo jer su ga stavili na tu poziciju, iako on zapravo želi pisati? Počeo sam se ozbiljno brinuti bi li ljudi pod njim imali ikakva prava slobodno misliti. To što smo mi nastali ne znači da nužno moramo biti razboriti. Zar on želi osuditi one koji ne mogu razmišljati i biti samostalni zbog bolesti ili nečega sličnog kao bića koja nisu zaslužila biti ljudi samim svojim rođenjem? Gdje je pored tolikih njegovih riječi pravda za njih? Je li se on smatrao bogom kada je razdijelio čovjekovu cjelinu na vegetativnu dušu koja ima za cilj puko preživljavanje, senzitivnu koja žudi za osjetima i razumsku koja je jedino dostojanstvo čovjeka? Ako bi netko rodio dijete zakinuto na razumu, zar bi ga trebao odbaciti među svinje kako bi bilo servirano za večerom jer nije posjedovalo taj razumni dio duše? Pisao mi je i kako su dostojnije i „bolje misli koje su vrijedne izbora radi gola razmatranja nego one koje su za nešto drugo korisne“ (b27). Zanima me samo bi li on i dalje tako pričao kada bi svi ljudi krenuli za tim mislima te bi prestali proizvoditi hranu koju je trošio, odjeću koju je nosio, pa čak i ženu koju je volio. Kada bi svatko samo razmišljao o onome što je samo radi razmatranja, cijeli ljudski rod bi pomro u samo nekoliko dana. Previše se izdizao iznad svoga položaja kada je rekao da „najvaljaniji i po prirodi najjači treba vladati, i da je jedino zakon vladar i gospodar“ (b38). Toliko se nameće da bi on trebao vladati, upravljati i donositi zakone da sumnjam u ikakvu poučnu ulogu njegova pisma. Ne bira li on razboritost kako bi postigao neki cilj, a ne samo radi nje same? Što sam više čitao to pismo sve mi je više padao mrak na um i navirao bijes na srce. Više nisam bio u mogućnosti valjano razmišljati. Osjećao sam se ugroženo, napadnuto. Kao da me promatra njegov glasnik koji je donio pismo i obavija me hladnim dahom grobnice koju mi sprema taj lik… ta osoba… taj demon… Svijeća titra slabašnim plamenom i gasi se. Svjetlost je sve manja i manja te se gubi u vrućemu vosku. Ostavljam listove na stolu krvavih slova sudišta u kojem sam osuđen na obranu od nekoga tko ne može znati moju situaciju, moje napore, težnje niti želje, a najgore od svega niti moje razmišljanje. Tko je on da mi govori što je to filozofija? I kako bi se trebao s njome nositi? Odakle on zna da se ja njome već ne bavim? Da mi ne teče žilama u svakom otkucaju moga srca? Tko li je on da sudi o djelima stranca čijih riječi nije svjedok? Odlazim u postelju s namjerom da zaboravim na listove koji me tako osuđujući promatraju. „Tako bude večer, pa jutro – dan prvi“ (Post 1, 5b).

Suncem toplim pročišćen, ponovo uzimam razbacane stranice neznanca. Nalazim kako mi govori o službi filozofije tekstom crnim. I tako on meni reče da je najbolje mjerilo ono koje je najusklađenije s prirodom (b47), ali zar je filozofija prirodna? Ukoliko je prirodna zar ne bi trebala već biti usađena u mene kao i u svako biće ljudskoga roda? Čemu onda njegova težnja da me nagovori na ono što je već prisutno u meni samome kao ljudskome biću? Reče mi on i kako je filozof jedini koji oponaša ono što je točno (b48), ali nije li onda filozof svaki učitelj? Svaki radnik koji obavlja posao svojih ruku? Zar je čovjek koji je načinio papir kojim je zborio i tintu kojom je pisao filozof samim svojim djelom ili je pak lažac koji tvori netočnost samim time što nije filozof? Po njemu jedino filozof živi pogleda uprta u prirodu i u ono što je božansko, te vezuje životna počela uz ono što je vječno i traje (b50), ali kako li on može vezati nešto neuhvatljivo? Zar bi jedno biće pogleda spuštenog ka tlu bilo u mogućnosti i pomisliti o visinama božjih nauma? Kamoli o njima zboriti? Tko li je samo taj koji je svojevoljno odlučio živjeti na ovome svijetu da bi bio u mogućnosti govoriti o svome uzroku? Tko li je bio svjestan svoga uzroka ili smisla? Nitko. To je ona tvar koja je svima nametnuta od strane bogova prema kojima smo mi tek lutke na koncima koje mogu iz puke dosade spaliti i promatrati kako se trzaju u težnji za onim smislom koji nam je obećan. Tada ponovo spazih njegovo proturječje. Naime, govorio je kako je znanje radi znanja bitno, a ne djela, a zatim okrenuo svoje riječi na to da se ne smije zaboraviti da je sve što je dobro i za ljudski život probitačno u upotrebi i djelovanju, a ne samo u spoznaji (b52). Ta želi li to on reći da bismo trebali tražiti kako bismo pronašli ili kako bismo činili? Pisao je kako je filozofija moguća, najveća od dobara i da ju je lako steći, te da je zbog toga vrijedno od sveg srca težiti za njome (b57), ali meni se čini kako je to zamka samoga Hada i Seta, najgorih od sviju bogova koje sam do sada upoznao. Posjeduje toliko zamki i ne dovodi do istine koju bi svi mogli razumjeti. Pitanje je dovodi li ona uopće do istine ili vodi lutalice putevima nesreće kako bi ih ti bogovi mogli zatočiti u svoju utrobu zla i patnje. Govori o tome kako je naša duša odvojena od tijela, ali čemu bi naše tijelo služilo kad bi ono bilo tek usputna stanica duše? Zar nismo mi kao cjelina upravo to što jesmo? Ne čini li nas svako vlakno našega mišića ili svaka stanica našega mozga ili svaka čestica duše upravo pomiješana s ostatkom živim čovjekom koji teži ostvarenju svoga života? Za njega je duša bolja od tijela jer je sposobnija zapovijedati (b61), ali kako li je ona bolja kada bez tijela ne bi imala čemu zapovijedati? Ne bi se mogla niti kretati niti bivati niti ostvarivati. Prebivala bi zatočena u prostoru sve dok ne bi malo pomalo izblijedjela i postala tama bez volje za postojanjem. Ponovo mi uvodi svoju razdiobu duše i kaže kako je spoznajni dio bolji od sve ostale duše, te da je njegova vrlina znanje. No zar taj dio ne bi bio u nemogućnosti spoznati i znati kada se ne bi mogao hraniti, kada ne bi mogao osjećati toplinu i hladnoću, nježnost i oštrinu, strast i patnju? Tako je tanka granica između tih stanja da je gotovo nezamislivo odvojiti tu vatru čovjekova srca od kamena koji ga nosi prema hladnome dnu mora. I sam kaže kako se život od neživota razlikuje po osjetilnosti (b74) te kako je od svih osjeta vid najvrjedniji izbora i najcjenjeniji (b77). Ta svakome je čovjeku ugodan pogled na druga njegova. No zar dodir nije ono što nas čini bliskima? Bi li čovjeku bilo dovoljno promatrati drugoga pored sebe čitav život? Zar ne bi umro gušeći se od potrebe za mekim dodirom ljudske kože koja obavija toplinom i najtužnije srce pružajući mu utjehu kakvu niti jedan pogled niti riječ ne bi mogli zboriti? On kaže da je i od tog vida, kojeg smatram nižim od dodira, vrjednija razboritost, jer ima veću vlast nad istinom (b77). Ali čemu istina ako nas ona vodi u smrt i udaljava od života koji nam je dan? Veoma nejasni postaju ciljevi te njegove filozofije. Kao da je znao da ću se izgubiti u svemu tome, nastavio je upravo s onime što filozofijom dobivamo. Ipak, te su riječi ostale mome srcu strane. Sjećam se nečega kao da je onomu koji izabere uman život u najvećoj mjeri i ugodno živjeti (b78). Ja nisam posebno birao uman život, ali mi je sasvim ugodno živjeti. Okružen carstvom podanika, ljudima koji me cijene i vole, obitelji koja stoji uz mene… Za mene je to ugodan život, a ne puka umnost. Mogao bih biti uman i tražiti sve te odgovore te ostati bez onoga što je najvažnije mome biću… moje srce. Zar bih filozofiji dozvolila da mi odnese vjeru u ljubav? Nadu? Sreću dostižnu samo dvoma kao jednom? To ne bih mogao poželjeti niti najgorem neprijatelju, kamoli da bih sebe samog osudio na takav život. Kaže i da „znati“ više pripada onomu koji se time služi nego onomu koji to posjeduje (b81). Ne pripada li onda upravo to znanje meni više negoli njemu? Ja ga koristim kako bih mogao upravljati svime, voditi svoj narod prema boljem vremenu, dok on raspravlja s ljudima tražeći od njih ono što niti sam ne želi raditi. Zar po njemu ne bih više živio dok carstvo vodim svim žarom srca svoga, negoli netko tko bi život proveo za knjigama, udaljen od poslova koji su mu dragi? A opet… on govori kako bih se trebao okrenuti proučavanju filozofije. Slažem se s njime kada kaže da je posao duše razmišljanje i razumijevanje, ali u njoj vidim mnogo više negoli je samo razmišljanje i razumijevanje. Ona posjeduje onaj žar koji nas pokreće i vodi iz dana u dan, bez obzira na to kolike nam bile patnje ili blagodati. Ona je upravo iskra koja nas okreće s litice smrti ponovo prema životu nakon izgubljene svake nade, tražeći onaj svoj drugi dio koji će nas upotpuniti kako bismo ostvarili svoju cjelovitost. Zar nije savršeniji život osobe koja nema mogućnost naučiti niti riječ ukoliko je okružena majkom koja ju nosi kroz život i svojom ljubavlju koja ju prihvaća baš onakvom kakva jest, negoli mudracu koji se odlikuje razumom i razboritošću, a ostavljen je od svih jer je izabrao knjige pored ljudi? Kaže kako prije priznajemo život onomu koji je budan nego spavaču (b90), ali spavač snovima leti na zmaju zlatnih krila i smaragdnih očiju koji ga nosi prema svakom sljedećem danu, dok onaj budan vidi tek surovu stvarnost i svakim danom korača prema mračnome grobu. Ukoliko, kako on kaže, ugodan život i istinska radost pripadaju samo filozofima ili njima u najvećoj mjeri (b91), ne bi li onda i oni trebali biti sanjari? Ne bi li time što su sanjari trebali biti vođeni upravo onime od čega s tolikim gađanjem bježe? Lažnim sanjama i kristalnom maglom koja sprječava pogled prema ružnoj istini? Kako bi netko mogao biti radostan u težnji za što ranijim okončanjem ovoga sada i ovdje? To nije sreća… to je težnja za srećom. Onaj koji ne može vidjeti sreću u malome, kako li bi mogao vidjeti sreću kada bi ju netko stavio pred njega u čistoj nakupini praha koji bi bio sreća? Ukoliko ne pronađe sreću u malenoj zvjezdici koju su mu dali prijatelji upravo zbog činjenice da je postala njegova zbog ljubavi prijatelja, kako li bi mogao biti sretan svim znanjem koje je sam morao steći? Sreću nikako ne možemo definirati kao razboritost. Ona je tajna skrivena u škrinjici koju nam je ostavila baka. Sreća je vreća puna nevidljivoga praha koji dijelimo strancu. Sreća je najuzvišenije što čovjek može dobiti i dati. Sreća je ljubav. Ljubav je život. Ona je prva pjesma ptića koji vidi majku i posljednji zvižduk napuštanja gnijezda. Filozofija nije potrebna za nju. Ne može biti potrebna. Upravo je sreća potrebna za filozofiju. Nema pravila niti naredba. Jednostavno je tu. Tu u posljednjemu kutku našega srca i tiho kuca. Traži nas dok mi tražimo nju. Zar nije ljepše biti prevaren snom negoli biti nošen javom? On mi kaže kako je opsjena sve što se ljudima čini velikim,[[3]](#footnote-3) a upravo se njemu filozofija učinila velikom. Kako li može onda biti siguran da i ona sama nije opsjena? Zar nije ljepota u traženju, a ne u strahu od prevare? Kada bismo od svega bježali ne bismo se pomaknuli s mjesta. Zašto bismo težili za onime božanskim ako ne možemo niti vidjeti ono što imamo kao ljudi? Mi smo bića koja su toliko uzvišenija od božanskoga upravo zbog mogućnosti pogreške koju svakodnevno činimo. Bol koju trpimo ne bi mogli podnijeti u svoj svojoj krhkosti i savršenosti. Oni misle da poznaju sreću, ali mogu li doista spoznati istinsku sreću ako ne spoznaju prvo što je bol? O kad bi samo vidio koliko je naša sreća uvećana upravo zbog mogućnosti boli. Ne smijemo podleći traženju nečega što nikada nećemo pronaći. Trebamo tražiti život upravo u onome najmanjemu trenutku sreće koji se skriva iza zastora zvijezda.

Nisam mogao više promatrati te listove kako udaraju moje misli crnilom tinte niti kako opijaju moj um mirisom filozofije. Uzeo sam svitak i prinio ga plamenu. Polagano je gorio i ispuštao bijeli dim. U žaru sam tek tada shvatio. Pobijedio je. Dobio je upravo ono što je htio. Moj um. Razmišljanje. Dobio je filozofiju za kojom je toliko žudio. Nije mu bio potreban odgovor. Već ga je znao i prije negoli je glasniku dao adresu moga doma. Znao je kako to nije adresa na koju će stići pismo. Nije bilo namijenjeno zgradi. Prava adresa je bio moj um.

Sjećam se tog čovjeka, Aristotela iz Stagire. Bio je tek iskra koja je palila vatru u srcima ljudi dok ih je slao da pronađu način kako da stvore vatru. Njegov je plamen bio mnogo veći od svih ostalih. Gotovo da mogu vidjeti kako li se samo osmjehnuo na svojoj samrtnoj postelji sjetivši se moga gubitka. Mora da je bio ponosan na sebe. U jedno sam bio siguran. Taj je čovjek pronašao sreću dana kada je njegov posljednji izdisaj prožeo zrak koji još i danas udišemo. Otkrio je odgovor za kojim je toliko čeznuo. Spoznao je istinu. „Tako bude večer, pa jutro – dan drugi“ (Post 1, 8b).

2. Svaka povijest nosi teret rata

 Sljedećih sam petnaest godina svoga kraljevanja proveo u miru, razvijajući mnoga područja znanosti i djelatnosti svojih podanika. Vrijeme je prolazilo poprilično brzo sve dok jednoga dana nisam začuo duboki zvuk stranih rogova. Dotrčao sam koliko sam god brzo mogao do prozora najviše kule svoga dvora i ugledao crno, uzburkano more ljudi kako se kreće prema mojim utvrdama strahovitom brzinom predvođeno najstrašnijim generalom koji je stolovao na zemlji. Prilazila mi je crna ptica noseći pozlaćeni papir zavezan tamno crvenom vrpcom. Gavran je sletio na bijeli kamen te ostavio na njemu staračku sivu boju. Povukao je vrpcu koja je oslobodila papir na kojemu je bilo ispisano smaragdnom tintom moje ime i datum koji slijedi za četiri dana. Nakon što je ptica odletjela u masi crnih ljudi prepoznao sam vlastitu smrt.

 Mnogo je priča bilo potisnuto u mome sjećanju. Mnogo bolnih uspomena. „Godinama sam bježao, a da nisam znao zašto. Mislio sam, ako budem brži od horizonta, da će se sjene prošlosti maknuti s moga puta… Tada nisam znao da ocean vremena prije ili poslije vraća sjećanja koja smo zakopali u njega.“[[4]](#footnote-4) Cijela moja prošlost se činila tek kao maslačak koji će biti prvim vjetrom ponesen u smrt. Čime li sam zaslužio tu gorku bol koja me prati? Što li sam to učinio nekome bogu da me proganja tom kletvom? Zeuse, odgovori mi! Zahtijevam to od tebe! Zar svom tom snagom koju držiš u sebi ne možeš barem jednom zaobići ovu zlu kob koju ste mi nanijeli? Sve ono što sam naučio o tebi, sve bitke koje si mi donijela, ti božice Ateno, nisu li ti bile na čast? Zar me ne bi ti mogla izbaviti, o prelijepa božice, iz tih ralja Setovih? Smiluj se sluzi svome koji te je tolike godine častio zlatom i zahvaljivao ti za svaku bitku koju si mi donijela. Pomozi mi pobijediti i u ovoj bitci i ne dozvoli da me crna noć odnese putevima ništavila i neznanja. Neki bolan vapaj javlja se u mojoj glavi. Sve je ovo pogrešno. Kao da neki strani glas u meni odzvanja i tjera imena slavnih bogova. „Znam da u uvjetima slabog osvjetljenja zapravo ne vidimo boje. Naš ih um zamisli, pa oboji uspomene umjesto nas.“[[5]](#footnote-5) Ipak, kako li može obojati ono čije porijeklo ne poznajemo? Ta mora postojati izvor toga glasa u uspomenama mojim. Kad ga ne bi bilo, zašto bi se moje srce tako slamalo na svaki novi vapaj i suzu koja ostavlja zvonki zvuk nečijega glasa. Taj miris soli koji pomiješan s osmijehom donosi neki mutni lik u moje sjećanje. O kako li sam mogao samo zaboraviti taj zvuk utjehe koja poput majke ovija svoje ruke u potrazi za djetetom kako bi ga smirila i udaljila od njegovih strahova, boli. „Poput kiše, odnekud se pojavila i potom isparila, ostavivši mi jedino uspomene.“[[6]](#footnote-6) Taj osjećaj topline nisam osjetio svih ovih petnaest godina vladavine. Kako li je samo poznat. Gotovo da mogu maknuti veo magle koji ga obavija tek pružanjem ruke. Pod njezinim vodstvom nema straha. Tko li je ona? Pitajući se razmišljam pogleda uprta u prošlost… zimu… topli čaj i komad papira. BUMMMmmmm. BUMMMmmmm.

 Snažan zvuk me prene iz misli i čujem krikove djece i brze korake ljudi koji nekamo bježe. Nagnem se nad prozor i ugledam kako se one snažne zidine ruše poput tek naslaganih cigli i kako velike kugle probijaju kuće mojih podanika. Padaju jedan za drugom BUMMMmmmm BUMMMmmmm. Udarci i krikovi. Zatim tišina. Hitrim se korakom spuštam niz stubište i izlazim iz kule na ulicu. Deseci mrtvih oko mene, preživjeli bježe i sklanjaju se. U toj buci gluhi čovjek bi čuo bolje od onoga koji zvuk ima i za skladanje na najzahtjevnijim glazbalima. Kad su me vidjeli stanu me upitno promatrati tražeći pomoć i zaklon, ohrabrenje. Ja ne nalazim riječi kojima bih im mogao pomoći. Ta ne mogu pomoći niti sebi. „Sve su to iluzije. Život je prazna kutija koju punimo glupostima da ugodimo samima sebi, a onda je odjedanput sve gotovo, ode, puf…“[[7]](#footnote-7) Stajao sam promatrajući kako drvena vrata vise s okova i kako nekolicina ljudi u crnom probijaju redove vojnika koji su krenuli braniti svoj dom. Bijela odjeća umrljana je krvlju. I ja želim krenuti u napad, braniti svoj život i svoj dom svom snagom koju imam svome u biću, ali „vrijeme čini s tijelom ono što glupost čini s dušom. Kvari ga.“[[8]](#footnote-8) Moje su godine prevelike i jedva da mogu potrčati, kamoli tek braniti cijelo kraljevstvo. Moji su vojnici pali, ostavljeni bez vođe koji bi ih odveo u pobjedu. Pred mene istupi vođa tamne vojske. Pogleda me krvava pogleda i krene podići mač kako bi mi probo srce. Smrt. Tako hladna riječ. Ništa više od puke riječi. A iza nje stoji značenje koje pokorava ljude cijeloga planeta. „Tako bude večer, pa jutro – dan treći“ (Post 1, 13).

 Vrijeme kao da je stalo. Ne čujem više buku koja označava rat. Nema više niti one crnine koja mi oduzima život. Stojim u šumi i osluškujem. Neka malena djevojčica u bijeloj haljini trči oko drveća i zaziva me.

- Hej, stani malo i priđi ovamo. – rekoh joj – Gdje li se mi nalazimo? Što se desilo? Tko si ti?

- „Nisam nasilna. Nisam zlonamjerna. Ja sam posljedica.“[[9]](#footnote-9) – odgovori s blagim osmjehom i dalje trčeći poput nezaustavljiva vihora.

Pojavljuje se neki prolaz i silueta prolazi obasjana zlatnom svjetlošću. „Mrtvac je progovorio s drugog kraja dugog hodnika. O tome koliko je teško biti mrtav.“[[10]](#footnote-10) Jesam li zaista mrtav? Je li to sve što se desi? Jednostavna praznina i novi krajolik? Gdje li su bogovi? Ponovo na pomisao bogova čujem onaj plač i vapaj tako poznatog glasa kako odjekuju u mojoj nutrini. Prilazi mi djevojčica izgovarajući riječi:

- „Mladost je hirovita djevojka. Ne znamo je shvatiti ni cijeniti dok ne otiđe s drugim i više se nikad ne vrati.“[[11]](#footnote-11) Ja sam odjek tvoje mladosti. – i još nadoda – „Sjajna krepost prekrivena je gustom tminom, a pravednik trpi zločin opakoga.“[[12]](#footnote-12) „Tko ste vi zapravo? Ovo se pitanje možda čini čudnim, no jeste li se ikada iznenada ugledali u ogledalu i na sekundu se zapitali koga to vidite? Lice vam je poznato, ali se ipak na sekundu pitate tko ili što je uzrok da niste jedno s vlastitim tijelom.“[[13]](#footnote-13)

Nato se ispred mene stvori ogledalo izlomljeno na tisuće komadića koji se skupljaju i udaljavaju te potom ponovo skupljaju. Tko li sam ja zaista? Jesam li ikada imao mladost u svojim rukama? I zašto bih trebao trpjeti za tuđe zločine? Trpim li uopće? Tko sam ja? Pitanja se gomilaju u mojem umu i stvaraju mrežu iz koje se ne mogu izvući. „Kad umrete, iščezne sve što ste znali.“[[14]](#footnote-14) No je li zaista tako? Čemu li onda cijeli moj život ako ostajem bez svega? Sve mi je manje jasno što se to događa sa mnom. Pogledom tražim djevojčicu no već je neko vrijeme nema u mojoj blizini. Nestala je kao da je nikada nije niti bilo. Možda je bila samo igra sjenki ili proizvod moga uma. Krenem prema dugačkom hodniku ne nalazeći niti jedan drugi obilježen put. Možda ću tamo pronaći izvor svojih sjećanja. Na ulazu stoji ispisano „Kad jednom umreš, više ništa ne možeš izgubiti. Možda je to najbolja strana smrti.“[[15]](#footnote-15) Zastanem na trenutak pred samim ulazom i tek tada spazih da su to zatvorena staklena vrata. Je li onda onaj mrtvac bio moj odraz? Zar ne mogu prepoznati niti svoje mrtvo tijelo kada ga jednom napustim? Živi li ono i dalje odvojeno od mene? Ako je ono tijelo, pa zar sam ja samo duh? Odlučim uhvatiti dršku i otvoriti vrata. Na dodir hladnoga metala koji je uokvirio staklo um mi probode novi nalet mekoga glasa. Čujem kako mi pokušava nešto reći te bolje napnem svoj um kako bi dozvolio tom veličanstvenom glasu da mi progovori tim nježnim riječima utjehe. „Prvi korak kako bismo strastveno vjerovali jest strah. Strah da ne izgubimo svoj identitet, svoj život, svoj položaj ili svoja vjerovanja.“[[16]](#footnote-16) Njezine misli tako se lako stope s mojima kao med što se stapa sa slatkim saćem pčela. No, što li je htjela reći tim riječima? Tražim njezin glas u svojoj nutrini i činim prvi korak prema tami. Kako bi stigao na odredište, potrebno je i putovati. Stajanjem na mjestu neću ništa postići.

- Krenuo je junak da se bori za sebe. – vratila je snažan glas ta žena – „Vrijeme je za liječenje.“ Zar ti je toliko trebalo da me povratiš u svoj um a tako malo da me iz njega izbaciš? Zar me se više niti ne sjećaš? „Jesi li ti onaj, koji, dojen nekoć mojim mlijekom i odgojen mojom hranom, bijaše stasao do snage muževna duha?“[[17]](#footnote-17)

Osjetio sam kako netko korača sigurnim korakom iza mojih stopa odakle je dopro njezin zvuk. „Kad sam svrnuo oči na nju i upro pogled, spazih svoju hraniteljicu, Filozofiju, na čijem sam ognjištu od djetinjstva boravio.“[[18]](#footnote-18) O majko što si me posvojila iz sirotišta napuštene djece, zašto si me do sada napuštala? Koja li su te to moja djela otjerala, o Veličanstvena, da si svoje skute sigurne od mene sklonila? Nisam te ja od sebe otjerao, nego si ti samo otišla, nestala kao prvi snijeg nakon kojeg slijedi sunčev žar.

- O dječače mili, i sam kažeš da sam poput snijega nježna. Tvoje želje su postale zaista bolni pečat koji otjerao je moju blizinu. Pa i sada kada nakon toliko vremena počinješ biti radostan jer sam se vratila, ti i dalje „gineš od čuvstava i želje za prijašnjom srećom.“[[19]](#footnote-19) Moraš se boriti, moj junače, za ono što je najbolje za tebe. Ne smiješ dozvoliti da te ovije crna noć i porazi sve ono dobro koje si činio vođen mojim naukom. Nije život tako taman, a nije, sine moj, tamna niti smrt.

Vratio se pogled uplašen i ponovo mi je mač iznad glave. Gledam bespomoćno kako se polagano spušta prema onom najkrhkijem dijelu moga bića, kad odjednom stvori se pored mene mač. Požurim rukom kako bih ga dohvatio i podigao kada odjednom bukne vatra koja mi opeče ruke i zavi me u bol. Okrenem pogled prema tom užarenom ognju kojeg ne mogu ispustiti i moje grlo proizvede bolan jauk. Nisam mogao pomaknuti niti jedan dio tijela, kao da nije pripadao mome biću. U ruci mi stajaše „plameni mač koji se svjetlucao“ (Post 3, 24). „Tako bude večer, pa jutro – dan četvrti“ (Post 1, 19).

3. Mač koji je svjetlucao

 Počeo sam razumijevati što je smrt, ili sam barem mislio da razumijevam. Ta crna masa ništavila i bezdana počela je stavljati okove na moje tijelo ne mareći što me steže previše niti što je bol koju mi nanosi preteška da bih ju nosio. Pored mene stajala je žena čiji sam glas mogao slušati i tiho mi je govorila, no kao da taj zvuk više nije dopirao do mene. Padao sam u sve dublji ponor gdje su jedine riječi koje su mi odjekivale umom bile „smrt“ i „ništavilo“. Gotovo da sam se pomirio sa sudbinom koja mi nije bila nimalo sklona. „Zanimljivo se zapitati kako bismo se trebali osjećati ako smrt doista jest svršetak. Je li prestanak postojanja baš tako strašan?“[[20]](#footnote-20) Zapravo je lako onome tko ima vremena razmišljati o tome. Njemu je to tek jedan od narednih problema koji tek trebaju stići, i to onaj posljednji. Ali kako bih ja sada na to trebao gledati? Stojim na pragu ponora i promatram dubinu tražeći pokoju svjetlost, pokoju nadu da to ipak nije kraj. Sada to zvuči strašno i ne nalazim utjehe u bezdanu ništavila. Ne nalazim niti svjetlost koja bi me uvjerila u suprotno. Čini se da je zima bila previše hladna… krijesnice su uginule. Sve oko mene je bila samo smrt. Kraj svega toga počeo sam se pitati što je ona sama uopće. „Smrt nije nešto… smrt nije… Ona je odsutnost prisutnosti, ništa više od toga… beskrajno vrijeme u kojem nema povratka… jaz koji ne možete vidjeti, a kada vjetar zapuše kroza nj, ne čuje se nikakav zvuk.“[[21]](#footnote-21) Je li zaista sve tako turobno i crno? Osjećam kako se sprema oluja koja će odnijeti moje kosti i prah. Sve do toga dana smrt je bila tek jedna od budućih postaja, a onda je i ona tako hladnokrvno stigla na moja vrata. Nije niti pokucala. Jednostavno je otvorila vrata i ušla kao da je ona moj gospodar. Nisam se mogao pomiriti s njome niti dozvoliti da me odnese. Htio sam se boriti, povikati iz svega glasa. „Tražio sam riječi, a našao samo mucanje.“[[22]](#footnote-22) Nije bilo riječi kojima bi joj odgovorio. Nije bilo djela kojim bih ju umilostivio. Došla je u liku nevina djeteta koji će odnijeti svaku igračku koja mu padne u ruke, a onda će joj rastrgati udove i od nje će preostati tek materija upitna oblika. Cijeli život proveo sam tražeći izlaz u sreći, no „čitav je svijet zatvor iz kojeg ne možeš pobjeći“[[23]](#footnote-23) sve dok te on ne izbaci iz sebe i shvatiš kako je upravo on jedino što te održava na životu. Ne možeš pobjeći, ne želiš pobjeći. Gdje je sva ona utjeha koju si mi nekada pružala? Gdje li je nestala, Filozofijo? Čak se poželim baciti u ralje te opake zvijeri, samo kada me ne bi bilo strah umrijet. „Svaki čovjek ima razloge zbog kojih želi umrijeti. Čini se jednostavno, ali nije. Baš kao korijen. Ono što je nad zemljom, tek je malen dio. Ako ga počneš izvlačiti, nema mu kraja. Ljudska svijest prebiva u dubokom mraku. Zamršena je i složena… jedino onaj o kojem se radi zna prave razloge, a možda ni on ne zna.“[[24]](#footnote-24) Jesu li ti moji razlozi ispravni? Ukoliko jesu, zašto me je onda toliko strah? Je li to uopće moja želja ili je to neka napast koja me obmanjuje raznim mislima? Ne želim se tako lako predati. Gdje li su svi oni bogovi kojima sam služio? Neka mi odgovore, naređujem im! Kažu ljudi da nije u redu ispitivati božje strpljenje niti iskušavati ijednog od njih, ali „ako je u redu da Bog iskušava čovjeka, zašto je pogrešno da čovjek iskušava Boga?“[[25]](#footnote-25) Sve one patnje koje su nam nanosili, sve kako bi se zabavljali… i gdje li su sada? Odgovori mi, Filozofijo, preklinjem te kao tvoje dijete. Zar će majka uskratiti krilo svome djetetu nakon tako ružna sna? „Je li mi ovo nagrada zato što sam te slušao?... Jesam li to zaslužio zbog svojih djela? … Izloživši svoj ugled opasnostima. Nikad me ništa nije odvuklo od pravde prema nepravdi.“ Reci mi: „Ako postoji Bog, otkuda zlo? Odakle pak dobro, ako Bog ne postoji?“[[26]](#footnote-26)

- O dječače moj, zar sam te toliko malo naučila u životu? Ne želim ti laži donositi nego te vodim „k istinskoj sreći koju i tvoj duh sanja.“[[27]](#footnote-27) Vjeruj barem meni da nije sve tako crno kao što vidiš. Sjeti se da su osjetila veoma varljiva i da ono zaogrnuto maskom smrti može biti prepuno blaga ispod površine. Pusti da te vrline nose koje si cijeli svoj život poštivao i smrt će ti biti blaga. Nemoj ginuti od podložnosti svijetu. Slijedi moj glas i uzdigni se iznad ovoga crnog jutra koje se nadvilo nad tvoje misli. „Ti nešto tražiš, ali u isto vrijeme svim silama bježiš od toga.“[[28]](#footnote-28) Ne možeš više tako. Moraš se prepustiti. Nije sudbina ona koja upravlja tobom niti oni lažni bogovi koje ti je društvo nametnulo. Oni su svi tek stvorenja našega Stvoritelja, isto kao što si ti njegovo stvorenje. Bio si načinjen ljubavlju preko riječi mudrosti, no odbio si ga voljeti. Okrenuo si lice prema zlu i on te kaznio smrću, ali ne poradi kazne nego poradi očišćenja, kako bi pročišćen i poučen mnome, filozofijom, koju ti je on dao, mogao ponovo stupiti pred njega i promatrati ga. Kako bi pronašao ljubav i utjehu za kojom toliko čezneš. Poslušaj moj glas, nije ništavilo ono čemu te prepušta, nego je sreća neograničena. Onaj tren kada umreš On će te sam u naručje primiti.

 O kako li te njezine riječi slatko zvuče, ali nešto mi ne dozvoljava da tako lako povjerujem u njih. Sumnja se budi u mojoj nutrini i onaj ponos vladara ne želi ostaviti svoje kraljevstvo da padne. Želim se uzdići svom svojom slavom i nadvladati smrt koja mi je toliko blizu. „Htio ili ne, uhvaćen sam u tijeku vremena. Ne mogu pobjeći. Ne – to nije sasvim točno. Istina je da zapravo ne želim pobjeći.“[[29]](#footnote-29) Još se uvijek bojim onog koraka koji me dijeli bezdanom između dvije površine tla. „Tako bude večer, pa jutro – dan peti“ (Post 1, 23).

 Nato mi je žena odgovorila: „Ne moraš testirati sve do uništenja samo da vidiš jesi li to dobro napravio.“[[30]](#footnote-30) Dovoljno je da znaš kako su tvoja djela učinjena s dobrom svrhom. Nisi se pokorio nepravdi i toga si sam svjestan. Nemaš se razloga bojati. Smrt je tek kao buđenje iz nježna sna. „Vremenita sreća završava smrću tijela.“[[31]](#footnote-31) Nemoj se sada prepustiti onome od čega si čitav život odstupao. Sada si tako blizu spasenja. Samo prigrli moj struk i pođi sa mnom na put prema vječnoj sreći kojoj si se toliko nadao. Stvoritelj je htio „da ljudski rod bude iznad svega zemaljskog, a vi svoje dostojanstvo srozavate do dna.“[[32]](#footnote-32) Vrijeme je, mileni, da i ti njemu povjeruješ kao što on vjeruje tebi. Nije vas uzalud toliko zavolio. Ta vi ste njemu najbliži. „Čovjek zamišlja da se boji smrti, no ono čega se zapravo boji, jest nepredviđeno, eksplozija. Ono čega se čovjek boji, to je on sam, a ne smrt.“[[33]](#footnote-33) Primi svoga oca u svoja njedra i uz njega nećeš umrijeti. Nemoj se bojati moći koju ti je dao kao svome prvorođencu nego ju s ponosom prihvati i budi odgovoran. Uz njega te niti najveći neprijatelj neće poraziti. Vremena su se odavno promijenila da bi se ti i dalje skrivao iza skuta drugih bogova. Sada si ti na redu da podigneš mač i kreneš u napad protiv one nemani od koje ljudi stoljećima bježe. „Moraš tamo poći – na kraj svijeta. Ima nešto što ne možeš učiniti osim ako ne stigneš onamo.“[[34]](#footnote-34)

 „Ono što je doista važno, šapnuo sam naglas samom sebi, nisu velike stvari koje su smislili drugi ljudi, nego sitnice do kojih si došao sam.“[[35]](#footnote-35) Postao sam jedno sa svojim bićem Više nisam razlikovao granicu između sebe i svoje sjene. Stisnuo sam dršku mača koji je isijavao toplinom, no ona mi više nije mogla ništa. Sada sam ja bio taj kome je povjereno da čuva put prema drvu života i ja sam taj koji će ga braniti svom svojom snagom. Ta Bog je taj koji me je poslao na zemlju, pun povjerenja da ga neću iznevjeriti, kako li bih mu samo onda mogao nanijeti onoliku bol? Gdje li mi je bila glava? Podigao sam ruku i usmjerio ju prema onoj crnoj silueti koja se nadvila nada mnom. U mojim se rukama svjetlost preobražavala u prelijepe linije koje su otvarale vrata moje duše. Osjećao sam kako iz mene izbija sva mudrost koja mi je bila voditeljica, sve ono što sam stekao dugim životom. Nad glavom mi je zasjala „žena veličanstvena pogleda, očiju gorljivih i prodornijih preko uobičajene moći ljudi, živahne puti i neiscrpne krepčine, i premda doduše bijaše tako vremešna nikako se ne bi moglo povjerovati kako pripada našemu naraštaju… Haljine joj istančanim umještvom bijahu satkane od najtanjih niti, i to od neraskidive tkanine… Tu istu haljinu ipak bijahu rastrgale ruke nekih nasilnika i svatko je razgrabio djeliće, kako je tko mogao… U desnoj ruci držala je knjižice, a u lijevoj pak žezlo.“[[36]](#footnote-36) Obavijena plamenom i svjetlošću okrenula mi je leđa u trenutku i krenula prema onom crnom zloduhu. Ispriječila se ispred mene i zle sudbine. Nova je rupa nastala na njezinoj haljini i njezino je srce prokrvarilo umjesto mojega. Nosila me je kao uplašeno djetešce sve do moje smrti i nju je samu na sebe preuzela. Od te ljubavi veličanstvene velika svjetlost obasja kraljevstvo i svi se crni vojnici razbježaše. Vojskovođa noćne vojske sam je pao ničice i osjetio žezlo djeve moje Filozofije kako ga para. Postao je prah i pepeo, tek jedna sanja. Zidine su se obnovile i narod se vratio kličući ime kralja, moje ime. Nitko kao da nije vidio što se desilo. Nitko nije vidio ženu kako lije suze krvave i kako joj iz njedra teče krv. Privio sam je u svoje ruke kao što je ona nekada držala mene. Nije joj bilo namijenjeno da živi na ovome svijetu. Morao sam je sakriti na sigurno, daleko od svih koji bi joj mogli nauditi. Ta ja sam joj i sam već previše naudio. Pohranio sam je u svoje srce gdje će vječno živjeti. Nisam joj taj život mogao osigurati svojim tijelom, izdajicom zbog koje je svoj život morala žrtvovati. Odlučio sam ju pustiti da teče kroz sva srca kojima će prići. Ona nije namijenjena samo meni. Namijenjena je svima. Nekima kao dobra majka, nekima sestra, a nekima tek stranac koji će ih odvesti na put kojim trebaju ići. Ona živi u plamenu vatre koja je nošena vjetrom u slobodu tako pitoma kao proljetna zraka sunca, a tako oštra kada se boji da će joj netko povrijediti mladunčad. U njoj svako srce može mirno spavati. „Tako bude večer, pa jutro – dan šesti“ (Post, 1, 31b).

 Zora je. Vrijeme je da proslijedim svoje posljednje riječi novome kralju, novome naraštaju koji će ostati iza mene. Nije važno koliko ćeš biti jak, koliko ćeš ratova dobiti niti koliko ćeš izgubiti. Važno je da znaš da „ljubav drži na okupu narode.“[[37]](#footnote-37) „Ratovi nemaju sjećanje, i nitko ih se ne usuđuje razumjeti sve dok više nema glasova koji mogu ispričati što se dogodilo, sve dok ne dođe čas kada ih više ne prepoznajemo i oni se vraćaju, pod drugim licem i imenom, kako bi progutali sve što su ostavili za sobom.“[[38]](#footnote-38) Ponekad neki ratovi ne mogu ostati zatajeni. Da ih ostavimo zapečaćene u podrumu duše, ne bismo mi bili jedini koje bi taj rat odnio, nego bismo ga proširili i drugima. Zato vam pišem ovo pismo. „Kad je tijelo ranjeno, ubrzo i duša skrene s puta. To je životni zakon.“ Nemoj se bojati smrti, nasljedniče moj. Ona je tek dašak nasuprot oluja stvarnosti. Bitke koje vodiš, koliko te god otuđile od svijeta, ne dozvoli im da te otuđe i od tebe samoga. Nosi Filozofiju u svome srcu i njeguj je. Jednoga dana, ti ćeš biti na mome mjestu i ukoliko je zavoliš bar upola onoliko koliko ona tebe voli, stat će i ispred tvoga tijela kako bi te obranila. Tanka je haljina koju nosi. Nemoj joj dozvoliti da je odnese u smrt. Ona je najveća utjeha duše.

„I počinu u sedmi dan od svega djela koje učini.“ (Post 2, 2b)

*Epilog*

Zamisli grad pun ljudi

Ulice prepune djece

Zgrade naseljene osmjesima

Zamisli sebe čovječe

Ti si dio ovoga svijeta

Ti si budućnost svoje zemlje

Ponos si svoga oca i njegov najveći uspjeh

a utjeha života svojoj majci

Sudbina te gura naprijed

Ti si dio ovoga svijeta

Iz tebe će proizaći budućnost

Kao iz nje ona još dalja

Što znači svaka tvoja čežnja?

Ona je vodič kojeg šalje tvoja duša

Zašto spuštaš pogled

Kad te zvijezde zovu imenom tvojim

Zašto se ponašaš kao rob

Kada možeš slobodno razmišljati

Zašto gubiš nadu

Kad je ona tvoje srce

Ti si slobodan dušom svojim

Srcem svojim

Ti si budućnost, čovječe

Ja vjerujem u tebe

Popis literature

Aristotel, *Nagovor na filozofiju*, preveo Darko Novaković, Naprijed, Zagreb, 21996.

J. Bazell, *Brži od smrti*, preveo s engleskog Dragan Koruga, Fraktura, Zaprešić, 2010.

*Biblija*, Kršćanska sadašnjost, Zagreb, 1990.

Severin Boetije, *Utjeha filosofije*, preveo Marko Višić, Podgorica, Oktoich, 1999.

M. Casaglia, *Aristotele: Protreptico: Esortazione alla filosofia*, Firenze, 2001.

A. D'Avenia, *Bijela kao mlijeko, crvena kao krv*, prevela s talijanskog
Dubravka Oršić, Algoritam, Zagreb, 2011.

Antoine de Saint-Exupery, Ratnom pilotu, u: W. Raeper – L. Smith, *Kratka povijest ideja: filozofija i religija u prošlosti i danas*, Mozaik knjiga, Zagreb, 2002.

J. Follon – P. Dulau, *Aristote, Protreptique: invitation à la philosophie*, Paris, 2006.

M. Fumagalli – B. Brocchieri – M. Parodi, *Povijest srednjovjekovne filozofije*. Od Boetija do Wycliffea, Kršćanska sadašnjost, Zagreb, 2013.

Claudio Moreschini, *Povijest patrističke filozofije*, Kršćanska sadašnjost, Zagreb, 2009.

H. Murakami, *Moj slatki Sputnik*, prevela Maja Šoljan, Vuković & Runjić, Zagreb, 2002.

H. Murakami, *Nakon potresa*, prevela Maja Šoljan, Vuković & Runjić, Zagreb, 2003.

H. Murakami, *Pleši pleši pleši*, s japanskoga preveo Vojo Šindolić, Vuković & Runjić, Zagreb, 2007.

H. Murakami, *Kafka na žalu*, preveo Mate Maras, Vuković & Runjić, Zagreb, 2009.

T. Pratchett – N. Gaiman, *Dobri predznaci: fina i točna predviđanja Agnes Nutter, vještice*, Zagrebačka naklada, Zagreb, 2010.

W. Raeper – L. Smith, *Kratka povijest ideja: filozofija i religija u prošlosti i danas*, Mozaik knjiga, Zagreb, 2002.

C. Ruiz Zafon, *Marina*, prevela sa španjolskog Silvana Roglić, Fraktura, Zaprešić, 2011.

C. Ruiz Zafon, *Sjena vjetra*, prevela sa španjolskog
Maja Tančik, Fraktura, Zaprešić, 2011.

C. Ruiz Zafon, *Anđelova igra*, prevela sa španjolskog Silvana Roglić, Fraktura, Zaprešić, 2013.

G. Schneeweiss, *Aristoteles: Protreptikos. Hinführung zur Philosophie*, Darmstadt, 2005.

T. Stoppard, *Rosencrantz i Guildenstern su mrtvi*, u: W. Raeper – L. Smith, *Kratka povijest ideja: filozofija i religija u prošlosti i danas*, Mozaik knjiga, Zagreb, 2002.

M. Zusak, *Kradljivica knjiga,* prevela s engleskog Lada Silađin, Profil, Zagreb, 2008

# Sažetak

Valentina Hržan

Na krilima spasenja

Kralj se upoznaje s filozofijom kroz razmišljanja na koja ga je potaknulo pismo neznanca. Nakon petnaest godina kraljevanja, pred smrt, ponovo se susreće s tom istom filozofijom na koju je gotovo već zaboravio kako bi pronašao utjehu zbog straha od nepoznatog.

Ključne riječi: pismo, Aristotel, Boetije, filozofija, utjeha, crnina, mač

Summary

Valentina Hržan

On the wings of salvation

The king was introduced to Philosophy through reflections about the letter he received from an unknown. After fifteen years of his kingship, before his death, he meets again the same Philosophy that he has almost forgotten in order to find consolation for fear of the unknown.

Key words: Letter, Aristotle, Boethius, Philosophy, Consolation, Darkness, Sword

Životopis

Rođena 12. veljače 1994. godine u Zagrebu. Završila XII. gimnaziju i osnovnu školu Rock akademije, učilišta za popularnu i jazz glazbu. Trenutno druga godina Filozofskog fakulteta Družbe Isusove u Zagrebu, smjer Filozofija i religijske znanosti. U slobodno vrijeme pišem poeziju i kraće priče.

Obrazloženje mentora

Valentina Hržan

Na krilima spasenja

Rad je vrlo zanimljiv i originalan pristup. U prvome dijelu prožet je Aristotelovim djelom „Protreptik – Nagovor na filozofiju“, kojim Aristotel poziva i nastoji obratiti svoga sugovornika na zahtjeve racionalnosti. Filozofija proizlazi iz imperativa („treba se baviti filozofijom“) jer je to jedina ljudska aktivnost koja ozbiljno uzima čin izvanrednog a ipak tako banalnog fenomena: prvenstvo poziva istine. Aristotel pokazuje čvrst stav filozofskog zahtjeva kao konaturalnog zahtjeva ljudskome životu. Istina je sami obzor svake misli i svakog iskaza. Istina omogućuje filozofiju a istodobno je cilj koji filozofija nastoji dosegnuti. Filozofski obrat je neophodan, neizbježan, i sasvim potreban jer je jedini adekvatni, suvisli i skladni odgovor zahtjevu istine.

U drugome dijelu autorica nadahnuće nalazi u Boetijevom remek djelu „Utjeha filozofije“. Boetije ga piše u zatvoru, nepravedno osuđen za veleizdaju,čekajući izvršenje smrtne presude (525. godine). U tim teškim trenucima ukazuje mu se Filozofija, u obličju žene – predstavlja ljudsku mudrost u savršenom stupnju – koja nastoji Boetija izvesti iz turobne situacije racionalnim argumentima. Filozofija predstavlja ljudski razum. Situacija u kojoj se nalazi Boetije – nesretan, očajan, zatvoren – simbol je same ljudske situacije, to je situacija čovjeka kojeg filozofija nije prosvijetlila. To je djelo filozofski itinerar koji svaki čovjek može i treba slijediti kada želi, posredstvom filozofije, od nesreće prijeći do sreće te iz tame doći do svjetlosti.

Ponajprije se u samome pristupu očituje novost, originalnost ovoga rada. Štoviše, ta su dva djela odviše zapostavljena u filozofskome proučavanju i u hrvatskim publikacijama. Po prvi puta na hrvatskom jeziku imamo rad koji je duboko prožet tim autorima i djelima koja se smatraju biserima filozofske mudrosti. Čak i šire, izvan hrvatskog konteksta, ne nalazimo sličan rad s ovakvim pristupom, koji jasno ističe osobni susret s autorima iz daleke prošlosti. U susretu s Aristotelom i Boetijem autorica pokazuje njihovu aktualnost u promišljanju smisla života, u konkretnim situacijama. Filozofija prati čovjeka u svim situacijama – ne ostavlja ga! Filozofija ima ulogu transformiranja cjelokupne ljudske egzistencije. Naime, sam filozofski čin, koji se može opisati kao obrat (ili obraćenje) – uz sva opiranja, koja autorica rječito pokazuje – mijenja čovjeka u potpunosti, vodi ga do smiraja, nutarnje slobode i sreće (blaženstva).

Uz znanstvenu dimenziju rad ima i umjetničku, književnu dimenziju koja se uočava u uvodnome preludiju i koju autorica provlači kroz cijeli rad, do završnog epiloga.

Stoga preporučujem ovaj vrijedan rad za Rektorovu nagradu.

doc. dr. sc. Anto Gavrić

mentor

1. Usp. Aristotel, *Nagovor na filozofiju*, preveo Darko Novaković, Naprijed, Zagreb, 1996. Aristotel je *Nagovor* napisao za ciparskog vladara Temizona. No o njegovu životu ne znamo ništa više. Ovo je djelo poticaj, nagovor na filozofiju kojim Aristotel nastoji usmjeriti svoga sugovornika prema zahtjevima racionalnosti. Više o tome djelu vidi: M. Casaglia, *Aristotele: Protreptico: Esortazione alla filosofia*, Firenze, 2001; J. Follon – P. Dulau, *Aristote, Protreptique: invitation à la philosophie*, Paris, 2006; G. Schneeweiss, *Aristoteles: Protreptikos. Hinführung zur Philosophie*, Darmstadt, 2005. [↑](#footnote-ref-1)
2. Aristotel, *Nagovor na filozofiju*, B1, str. 109. U daljnjem tekstu citate iz Aristotelova *Nagovora* navodimo odmah u tekstu, u zagradi, npr. b2, b3, b51, itd. [↑](#footnote-ref-2)
3. Aristotel, *Nagovor na filozofiju*, B 104, Zagreb, Naprijed, 1996, str. 136. [↑](#footnote-ref-3)
4. C. Ruiz Zafon, *Marina*, Fraktura, Zaprešić, 2011, str. 273, 8. [↑](#footnote-ref-4)
5. J. Bazell, *Brži od smrti*, Fraktura, Zaprešić, 2010, str. 27. [↑](#footnote-ref-5)
6. H. Murakami, *Pleši pleši pleši*, s japanskoga preveo Vojo Šindolić, Vuković & Runjić, Zagreb, 2007, str. 13. [↑](#footnote-ref-6)
7. A. D'Avenia, *Bijela kao mlijeko, crvena kao krv*, Algoritam, Zagreb, 2011, str. 115. [↑](#footnote-ref-7)
8. C. Ruiz Zafon, *Marina*, Fraktura, Zaprešić, 2011, str. 119. [↑](#footnote-ref-8)
9. M. Zusak, *Kradljivica knjiga*, Profil, Zagreb, 2008, str 12. [↑](#footnote-ref-9)
10. H. Murakami, *Pleši pleši pleši*, Vuković & Runjić, Zagreb, 2007, str. 245. [↑](#footnote-ref-10)
11. C. Ruiz Zafon, *Marina*, Fraktura, Zaprešić, 2011, str. 156. [↑](#footnote-ref-11)
12. Severin Boetije, *Utjeha filozofije*, I, metrum V. Navodimo prema još neobjavljenom hrvatskom prijevodu Šimuna Selaka i Alojza Ćubelića, koji smo koristili na kolegiju „Povijest filozofije srednjeg vijeka“ a bio je dostupan u programu „Merlin“. Navodimo i crnogorsko izdanje: Severin Boetije, *Utjeha filosofije*, preveo Marko Višić, Podgorica, Oktoih, 1999, str. 75. Više o samome Boetiju djelu vidi: Claudio Moreschini, *Povijest patrističke filozofije*, Kršćanska sadašnjost, Zagreb, 2009, str. 476-487; M. Fumagalli – B. Brocchieri – M. Parodi, *Povijest srednjovjekovne filozofije*. Od Boetija do Wycliffea, Kršćanska sadašnjost, Zagreb, 2013, str. 33-37. [↑](#footnote-ref-12)
13. W. Raeper – L. Smith, *Kratka povijest ideja: filozofija i religija u prošlosti i danas*, Mozaik knjiga, Zagreb, 2002, str. 41. [↑](#footnote-ref-13)
14. H. Murakami, *Kafka na žalu*, Vuković & Runjić, Zagreb, 2009, str. 269. [↑](#footnote-ref-14)
15. H. Murakami, *Pleši pleši pleši*, Vuković & Runjić, Zagreb, 2007, str. 24. [↑](#footnote-ref-15)
16. C. Ruiz Zafon, *Anđelova igra*, Fraktura, Zaprešić, 2013, str. 304. [↑](#footnote-ref-16)
17. Boetije, *Utjeha filozofije* I, prosa 2; izd. Podgorica, str. 59. [↑](#footnote-ref-17)
18. Boetije, *Utjeha filozofije* I, prosa 3; izd. Podgorica, str. 63. [↑](#footnote-ref-18)
19. Boetije, *Utjeha filozofije* II, prosa 1; izd. Podgorica, str. 83. [↑](#footnote-ref-19)
20. W. Raeper – L. Smith, *Kratka povijest ideja: filozofija i religija u prošlosti i danas*, Mozaik knjiga, Zagreb, 2002, str. 49. [↑](#footnote-ref-20)
21. T. Stoppard, *Rosencrantz i Guildenstern su mrtvi*, prema: W. Raeper – L. Smith, *Kratka povijest ideja*, str. 50 [↑](#footnote-ref-21)
22. C. Ruiz Zafon, *Anđelova igra*, Fraktura, Zaprešić, 2013, str. 275. [↑](#footnote-ref-22)
23. Usp. *Isto*, str. 214. [↑](#footnote-ref-23)
24. H. Murakami, *Pleši pleši pleši*, Vuković & Runjić, Zagreb, 2007, str. 380. [↑](#footnote-ref-24)
25. H. Murakami, *Nakon potresa*, Vuković & Runjić, Zagreb, 2003, str. 77. [↑](#footnote-ref-25)
26. Boetije, *Utjeha filozofije* I, prosa 4; izd. Podgorica, str. 70. [↑](#footnote-ref-26)
27. Usp. Boetije, *Utjeha filozofije* III, prosa 1; izd. Podgorica, str. 113. [↑](#footnote-ref-27)
28. H. Murakami, *Kafka na žalu*, Vuković & Runjić, Zagreb, 2009, str. 166. [↑](#footnote-ref-28)
29. H. Murakami, *Moj slatki Sputnik*, Vuković & Runjić, Zagreb, 2002, str. 203. [↑](#footnote-ref-29)
30. T. Pratchett, N. Gaiman, *Dobri predznaci: fina i točna predviđanja Agnes Nutter, vještice*, Zagrebačka naklada, Zagreb, 2010, str. 49. [↑](#footnote-ref-30)
31. Boetije, *Utjeha filozofije* II, prosa 4; izd. Podgorica, str. 95. [↑](#footnote-ref-31)
32. Boetije, *Utjeha filozofije* II, prosa 5; izd. Podgorica, str. 99. [↑](#footnote-ref-32)
33. Antoine de Saint-Exupery, *Ratnom pilotu*, navedeno prema: W. Raeper – L. Smith, *Kratka povijest ideja*, str. 49. [↑](#footnote-ref-33)
34. H. Murakami, *Kafka na žalu*, Vuković & Runjić, Zagreb, 2009, str. 489. [↑](#footnote-ref-34)
35. H. Murakami, *Moj slatki Sputnik*, Vuković & Runjić, Zagreb, 2002, str. 187. [↑](#footnote-ref-35)
36. Boetije, *Utjeha filozofije* I, prosa 1; izd. Podgorica, str. 55-56. [↑](#footnote-ref-36)
37. Boetije, *Utjeha filozofije* II, metrum VIII; izd. Podgorica, str. 112. [↑](#footnote-ref-37)
38. C. Ruiz Zafon, *Sjena vjetra*, Fraktura, Zaprešić, 2011, str. 409. [↑](#footnote-ref-38)